Nienaber kies Vermeulen vir SaterdagDuane Vermeulen is terug vir Saterdag se toets. Foto: Twitter. Die Springbokke sal hul bes doen om nie teen die All Blacks hul voet van die versnelpedaal te haal nie. Die twee spanne is weer Saterdag in Johannesburg slaags en afrigter Jacques Nienaber het ’n paar veranderinge aan die Suid-Afrikaanse span aangebring. Duane Vermeulen sal weer die no. 8-trui dra nadat hy voldoende van sy knieoperasie herstel het. Jasper Wiese sal dan na die plaasvervangersbank skuif waar hy saam met Malcolm Marx, Steven Kitshoff, Vincent Koch, Franco Mostert, Kwagga Smith, Herschel Jantjies en Willie le Roux deel van die gedugte Bomb Squad is. Jesse Kriel en Jaden Hendrikse sal onderskeidelik vir Kurt-Lee Arendse en Faf de Klerk in die opdrafspan vervang. Arendse en De Klerk het al twee harsingskudding in verlede naweek se Mbombela-toets opgedoen, terwyl die 26-jarige vleuel ook vir vier weke geskors is ná sy luggeveg met Beauden Barrett. Ox Nché sal saam met Bongi Mbonambi en Frans Malherbe poog om weer die Kiwi-skrum onder druk te plaas. Malherbe speel juis in sy 50ste toets vir die Springbokke. Volgens Nienaber is spelers soos Vermeulen, Kriel en Jantjies almal ervare spelers wat weet wat van hulle in die Springbok-trui verwag word. Steven Kitshoff en Duane Vermeulen vier verlede jaar se oorwinning teen Nieu-Seeland. Foto: Patrick Hamilton/AFP. “Duane het ’n ongelooflike teenwoordigheid op die veld en daar is nie ’n groter wedstryd as teen die All Blacks om sy terugkeer te maak nie. Hy is iemand wat sy stempel op aanval en verdediging kan afdwing en ons almal weet dat hy sy beste teen ’n fisieke All Blacks-span sal gee,” het die Springbok-afrigter gesê. Vermeulen het juis sy beste vir laaste in verlede jaar se Rugbykampioenskap gelos toe hy ’n strafskop laat in die tweede kragmeting teen die All Blacks bewerkstelling het. Die Springbok het daardie wedstryd met 31 – 29 gewen. Nienaber is terselfdertyd ook opgewonde oor Malherbe se mylpaalwedstryd. “Frans se werketiek is uitstekend en al is hy ’n rustige persoon langs die veld, weet sy teenstanders beslis wanneer hulle teen hom skrum.” Hy verwag egter weer eens ’n taai toets teen die Nieu-Seelanders. “Net soos ons gooi hulle nooit handdoek in nie en hulle het in Nelspruit tot die laaste sekonde van die wedstryd aanhou baklei. Ons verwag ’n soortgelyke stryd in Johannesburg.” Die wedstryd begin Saterdag om 17:05 en die aksie sal regstreeks op SuperSport uitgesaai word. Springbokke: Damian Willemse (heelagter), Jesse Kriel (regtervleuel), Lukhanyo Am (buitesenter), Damian de Allende (binnesenter), Makazole Mapimpi (linkervleuel), Handré Pollard (losskakel), Jaden Hendrikse (skrumskakel), Duane Vermeulen (agsteman), Pieter-Steph du Toit (flank), Siya Kolisi (kaptein en flank), Lood de Jager (slot), Eben Etzebeth (slot), Frans Malherbe (stut), Bongi Mbonambi (haker) en Ox Nché (stut). Plaasvervangers: Malcolm Marx, Steven Kitshoff, Vincent Koch, Franco Mostert, Jasper Wiese, Kwagga Smith, Herschel Jantjies en Willie le Roux.